Mit navn er Joy, jeg er 52 år og bor i en lille landsby på Stevns.

Jeg er sygeplejerske af uddannelse, mor til to store drenge samt bonus- og bedstemor til et mindre hold, og derudover hjemvendt ex-pat ad to omgange.

I mit mangeårige virke som sygeplejerske har mit hjerte altid banket for de "skæve eksistenser", ligesom jeg hele mit voksenliv har været en del af fællesskaber funderet i frivillighed, solidaritet og mellemmenneskelig støtte.

Social ulighed, undertrykkelse af mindre priviligerede grupper samt overholdelse af samfundskontrakten ligger mig tungt på sinde, og mit politiske virke vil være centreret omkring social retfærdighed og retssikkerhed. Jeg vil helt ind i det politiske maskinrum, hvor reel forandring er en mulighed.

Jeg har ufrivilligt pådraget mig stor indsigt i embedsmisbrug og ulovlig praksis på anbringelsesområdet, og er initiativtager til flere tiltag, der skal skabe grobund for politiske udspil på området.

Jeg tror på dialogen og den personlige samtale. Jeg vil være at finde på gadeplan i højere grad end på sociale medier, og være til rådighed for den sobre politiske samtale.

Mine mærkesager:

**Retssikkerhed i offentlig administration**

- kulegravning, blotlægning og reformering af systematisk ulovlig praksis på socialområdet - navnligt anbringelsesområdet

- oprettelse af forvaltningsdomstol

**Legalisering af cannabis**

- frisættelse af medicinsk cannabis

- fuldstændig afkriminalisering af privat cannabisdyrkning og -forbrug

**Natur, miljø og dyrevelfærd**

- naturbeskyttelse

- dyrerettigheder